Woede oor Facebook-nuusverbod in Australië(Foto: Damien MEYER/AFP) Die Australiese regering het Facebook skerp gekritiseer oor sy besluit om ŉ nuusverbod vir gebruikers in die land in te stel. Van Donderdagoggend af kan Australiërs nie skakels na nuusartikels plaas of die Facebook-blaaie van plaaslike en internasionale nuusblaaie sien nie. Facebook en ander tegnologiefirmas het skerp gereageer op Australië se voorgestelde wetgewing waarvolgens tegnologiemaatskappye gedwing sal word om publikasies vir hul inhoud te betaal. “Facebook is verkeerd. Facebook se optrede is onnodig en dit sal sy naam hier in Australië skade berokken,” het Australië se federale tesourier, Josh Frydenberg, gesê. Hy het benadruk dat die regering voortgaan met die wetgewing wat laat Woensdag deur die huis van verteenwoordigers goedgekeur is en nou voor die senaat is vir goedkeuring. “Wat vandag se gebeure wel vir alle Australiërs bevestig, is die enorme markmag van hierdie digitalemedia-reuse,” het Frydenberg gesê. “Hierdie digitale reuse is baie, baie groot in ons ekonomie en in die digitale landskap.” Frydenberg se kritiek kom net ure nadat hy in ŉ twiet gesê het dat hy ŉ “opbouende gesprek” met Mark Zuckerberg, Facebook se hoof, gehad het. Verskeie nooddienste en regeringsdepartemente se Facebook-blaaie, wat gebruik word om lede van die publiek te waarsku oor Covid-19-uitbrekings, bosbrande en siklone, word ook geraak. ŉ Woordvoerder van Facebook het gesê amptelike regeringsblaaie moet nie hierdeur geraak word nie en dat dit reggestel sal word. Elaine Pearson, direkteur van die Human Rights Watch Australië, het die verbod as ŉ “kommerwekkende en gevaarlike wending” bestempel. “Om ŉ hele land se toegang tot lewensbelangrike inligting in die nagtelike ure af te sny, is gewetenloos,” het sy gesê. Mediagroepe en die Australiese regering het ook hul kommer uitgespreek dat die versperring van geverifieerde nuusbronne dit moontlik maak om verkeerde inligting te versprei. Volgens Facebook het hy geen ander keuse as om die nuusverbod in te stel nie. “Die voorgestelde wet verstaan die verhouding tussen ons platform en uitgewers wat dit gebruik om nuusinhoud te deel, fundamenteel verkeerd,” het William Easton, Facebook-bestuurder vir Australië en Nieu-Seeland, gesê. “Dit het ons voor ŉ harde keuse gestel: probeer om ŉ wet na te kom wat die werklikheid van hierdie verhouding ignoreer, of om nuusinhoud op ons diens in Australië nie meer toe te laat nie. Met ŉ swaar hart het ons laasgenoemde gekies.” Volgens Australië se mededingingswaghond kry Google $53 vir elke $100 wat aan aanlyn advertensies bestee word, Facebook kry $28 en die res word gedeel wat beteken die media word ontneem van inkomste wat nodig is om joernalistiek te ondersteun. Die situasie speel ook tans in ander dele van die wêreld af waar tegnologieplatforms toenemend druk ondervind om inkomste met nuusmedia te deel.